El port marítim de Sagunt segueix una tendència a l’alça en el tràfic de mercaderies
31 de març 2017

![](/media/sydn13b0/17puerto-maritimo-29_-cuerpo.jpg)  
  

L'alcalde de Sagunt, Quico Fernández, ha assistit este matí a una sessió del Consell d'Administració de l'Autoritat Portuària de València en el qual s'ha avaluat, entre altres temes, la situació del port marítim de Sagunt i la seua evolució.

Quant a l'evolució del tràfic, durant el mes de febrer d'enguany respecte a l'any passat, s'ha produït un increment d'un 73% en el total del tràfic en mercaderia general i contenidors. A més, en lo que va d’any, respecte a les dades del 2016, s'ha obtingut un creixement d'al voltant d'un 41%. Quico Fernández ha destacat que “**este fet denota una tendència claríssima al creixement en pràcticament tots els sectors; si ho comparem amb València o Gandia està demostrat que, enguany, Sagunt està sent un port molt competitiu i està marcant una tendència a l'alça**”.

 **“Jo pense que totes aquelles mesures que s'estan prenent per a augmentar la competitivitat del nostre port, especialment en el trànsit de vehicles en el qual som un referent, estan donant molt bons resultats i espere que això siga també un motor per al desenvolupament industrial i també per al nostre parc logístic**”, ha afegit Fernández.

D'altra banda, este matí el Consell d'Administració de l'Autoritat Portuària de Valenciana, on també estan presents els principals representants empresarials, ha aprovat la declaració de l'eix ferroviari Sagunt-Terol\-Saragossa, que ja va ser aprovada per unanimitat en el Consell Econòmic i Social i en el ple de l'Ajuntament de Sagunt. El següent pas serà presentar la declaración a les Corts Valencianes, de manera que, segons Fernández, “el Govern estatal tinga clar que els valencians en bloc exigim una millora de les **nostres connexions ferroviàries**”.

Quico Fernández ha explicat que “**tant les vies que connecten pel litoral amb Europa, com ésta per l'interior, presenten un estat inadequat, inapropiat, i fins i tot indecent per a un territori com és el valencià, on som més de 5 milions de persones; estem intentant eixir del forat en el qual el Partit Popular ens ha col·lat i que ara, evidentment, no s'estan prenent les decisions que ens podrien ajudar a eixir d'ell**”.

Finalment, el Consell també ha aprovat les ajudes en funció de la responsabilitat social corporativa del municipi de Sagunt, i que es concreten amb una ajuda de 2.500 euros per als tallers de cultura clàssica, com els Ludi Saguntini, i una ajuda de 2.000 euros per a la marató de Port de Sagunt. “**D'esta manera, podem dir que ha sigut un Consell especialment satisfactori per a la nostra ciutat**”, ha conclòs Quico Fernández.

*   [](http://www.facebook.com/sharer.php?u=https://aytosagunto.es/va/actualitat/el-port-maritim-de-sagunt-segueix-una-tendencia-a-l-alca-en-el-trafic-de-mercaderies/ "Facebook")
*   [](http://twitter.com/share?url=https://aytosagunto.es/va/actualitat/el-port-maritim-de-sagunt-segueix-una-tendencia-a-l-alca-en-el-trafic-de-mercaderies/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-port-maritim-de-sagunt-segueix-una-tendencia-a-l-alca-en-el-trafic-de-mercaderies/ "Linked In")
*   [](mailto:?body=https://aytosagunto.es/va/actualitat/el-port-maritim-de-sagunt-segueix-una-tendencia-a-l-alca-en-el-trafic-de-mercaderies/)